Komisijos Reglamentas (EEB) Nr. 955/87
1987 m. balandžio 1 d.
iš dalies keičiantis Reglamentą (EEB) Nr. 3440/84 dėl įtaisų tvirtinimo prie tralų, daniškų vilktinių ir panašių tinklų
EUROPOS BENDRIJŲ KOMISIJA,
atsižvelgdama į Europos ekonominės bendrijos steigimo sutartį,
atsižvelgdama į 1983 m. sausio 25 d. Tarybos reglamentą (EEB) Nr. 170/83, nustatantį Bendrijos žuvų išteklių apsaugos ir valdymo sistemą [1],
atsižvelgdama į 1986 m. spalio 7 d. Tarybos reglamentą (EEB) Nr. 3094/86, nustatantį tam tikras technines žuvų išteklių apsaugos priemones [2] su pakeitimais, padarytais Reglamentu (EEB) Nr. 4026/86 [3], ypač į jo 15 straipsnį,
kadangi Komisijos reglamento (EEB) Nr. 3440/84 [4] 6 straipsnio 3 dalyje numatytas stiprinamojo maišo tvirtinimas prie tralų, daniškųjų vilktinių tinklų ir panašių tinklų, jeigu to maišo akių dydis jokiu būdu nėra mažesnis nei 80 milimetrų;
kadangi patirtis patvirtino, kad su mažesnio nei 40 milimetrų akių dydžio tinklais naudojant stiprinamuosius maišus susidaro sužvejotą laimikį žalojantys tinklo maišeliai, nes iškyla techninių sunkumų iš tralo maišo išimant laimikį, dėl kurių dyla bei plyšta tralo maišas;
kadangi naudojant mažesnio akies dydžio stiprinamąjį maišą būtų išvengta pirmiau minėtų sunkumų ir toks maišas nekliudytų užtikrinti žuvų išteklių apsaugą;
kadangi Reglamento (EEB) Nr. 3440/84 5 ir 6 straipsniuose pateikti tinklų kategorijų apibrėžimai dėl to turi būti iš dalies pakeisti;
kadangi šiame reglamente numatytos priemonės atitinka Žuvų išteklių vadybos komiteto nuomonę,
PRIĖMĖ ŠĮ REGLAMENTĄ
1 straipsnis
Reglamentas (EEB) Nr. 3440/84 iš dalies keičiamas taip:
1. 5 straipsnio 5 dalis pakeičiama taip:
"5. Draudžiama naudoti viršutinės tralo maišo dalies padengimą kartu su stiprinamaisiais maišais, išskyrus su 60 milimetrų arba mažesnio akies dydžio tralais".
2. 6 straipsnis pakeičiamas taip:
- 2 dalis pakeičiama taip:
"2. Draudžiama naudoti daugiau kaip vieną stiprinamąjį maišą, išskyrus jeigu jie tvirtinami prie 60 milimetrų arba mažesnio akies dydžio tralų, su kuriais leidžiama naudoti du stiprinamuosius maišus.";
- 3 dalis pakeičiama taip:
"3. Stiprinamojo maišo akių dydis turi būti didesnis bent du kartus už tralo maišo akių dydį. Jeigu naudojamas antras stiprinamasis maišas, jo akių dydis turi būti ne mažesnis kaip 120 milimetrų.";
- 6 dalis pakeičiama taip:
"6. Prie tralų, kurių tinklo akys didesnės nei 60 milimetrų, pritvirtintų stiprinamųjų maišų ilgis, skaičiuojant nuo galinės tralo maišo iškėlimo virvės, neturi būti didesnis kaip 2 metrai.";
- 7 dalis pakeičiama taip:
"7. Nepaisant 1 dalies, stiprinamuosius maišus, kurių matmenys už tralo maišo yra mažesni galima tvirtinti prie 60 milimetrų arba mažesnio akies dydžio tinklų."
2 straipsnis
Šis reglamentas įsigalioja trečią dieną po jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1987 m. balandžio 1 d.